Alle virksomheder med ansatte skal udarbejde en skriftlig arbejdspladsvurdering (APV), der indeholder oplysninger om virksomhedens væsentligste arbejdsmiljøproblemer samt hvordan de løses og forebygges. Det er arbejdsgiveren, der har ansvaret for at det sker.

**Formålet** med APV´en er, at virksomheden arbejder systematisk og løbende med at løse problemerne.

**Lovgivningen stiller krav om at:**

* Ledelse og medarbejdere skal samarbejde om hele APV-processen.
* APV´en skal være skriftlig og underskrevet.
* APV´en skal være tilgængelig for alle ansatte, så både ledelse, medarbejdere og Arbejdstilsynet kan læse den.
* APV´en skal indeholde både en kortlægning, vurdering, prioritering, handlingsplan og opfølgning.
* Der skal udarbejdes en særlig APV for unges og gravides arbejde.
* APV ´en skal revideres mindst hvert 3. år og når I får nye maskiner eller nye arbejdsmetoder.

Revideringen kan også ske i forbindelse med den årlige arbejdsmiljødrøftelse.

**Indhold**

Lovgivningen stiller krav om, at man ”kommer hele vejen rundt om arbejdsmiljøet”. Det betyder, at man som minimum skal have vurderet:

* Fysiske påvirkninger (fx lys, støj, kulde og træk)
* Kemiske påvirkninger (pesticider, diesel m.m.) - > se kemiske APV
* Biologiske påvirkninger (fx svampesporer fra flis)
* Ergonomiske påvirkninger (fx arbejdsstillinger og tunge løft)
* Psykiske påvirkninger (trivsel på arbejdspladsen)
* Risiko for ulykker
* Sygefravær

**Metode**

Der er ikke krav om at anvende en bestemt metode. Det vigtigste er, at I kommer rundt om alle de væsentlige problemer, inddrager medarbejderne og udarbejder en handlingsplan. Det kan være en god ide, at gennemføre en årlig APV og bruge den til kortlægning af arbejdsmiljøet her og nu samt udarbejde mål og handlingsplan for det næste år. Krav, som alligevel skal imødekommes i Den årlige arbejdsmiljødrøftelse.

Neden for en henvisninger forskellige metoder, der kan bruges til kortlægning, vurdering, prioritering og udarbejdelse af handlingsplaner. Vælg den, der passer bedst til dig og din virksomhed.

Skemaer kan bruges enten som spørgeskemaer til alle medarbejdere eller som hjælp til et dialogmøde med en mindre gruppe medarbejder, hvor de enkelte punkter gennemgås i fællesskab.

1. Bar Jord til Bord har udarbejdet APV-net, som er målrettet anlægsgartnervirksomheder og skemaerne kan bruges både elektronisk eller i papirform, <http://common.bar-net.dk/apv/>
2. I AT-vejledning D.1.1.-3-1. juli 2009 kan du finde oplysninger om, hvilke krav lovgivningen stiller til virksomhederne og forslag til, hvordan APV kan gennemføres.

**Nyttige links**

[www.amd.dk](http://www.amd.dk)

[www.baujordtilbord.dk](http://www.baujordtilbord.dk)

[www.dag.dk](http://www.dag.dk)